KOMISIJAS ĪSTENOŠANAS REGULA (ES) 2022/1185

(2022. gada 8. jūlijs),

ar ko piešķir Savienības atļauju biocīdu saimei “Contec Hydrogen Peroxide Biocidal Product Family”

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 44. panta 5. punkta pirmo daļu,

tā kā:

(1) Uzņēmums “Contec Europe”2020. gada 3. decembrī iesniedza pieteikumu saskaņā ar Regulas (ES) Nr. 528/2012 43. panta 1. punktu, lai saņemtu atļauju minētās regulas V pielikumā aprakstītā 2. produkta veida biocīdu saimei “Contec Hydrogen Peroxide Biocidal Product Family”, un sniedza rakstisku apstiprinājumu, ka Slovēnijas kompetentā iestāde ir piekritusi izvērtēt pieteikumu. Pieteikums ar lietas numuru BC-PP063133-29 tika ierakstīts Biocīdu reģistrā.

(2) “Contec Hydrogen Peroxide Biocidal Product Family” sastāvā aktīvā viela ir ūdeņraža peroksīds, kas attiecībā uz 2. produkta veidu ir iekļauts Savienības apstiprināto aktīvo vielu sarakstā, kurš minēts Regulas (ES) Nr. 528/2012 9. panta 2. punktā.

(3) 2021. gada 26. maijā kompetentā novērtētājiestāde Eiropas Ķimikāliju aģentūrai (“Aģentūra”) saskaņā ar Regulas (ES) Nr. 528/2012 44. panta 1. punktu iesniedza novērtējuma ziņojumu un izvērtēšanā gūtos secinājumus.

(4) 2021. gada 15. decembrī Aģentūra saskaņā ar Regulas (ES) Nr. 528/2012 44. panta 3. punktu Komisijai iesniedza atzinumu (2), tai skaitā arī biocīdu saimes “Contec Hydrogen Peroxide Biocidal Product Family” biocīda raksturojuma kopsavilkuma (“BRK”) projektu un biocīdu saimes novērtējuma galīgo ziņojumu.

(5) Atzinumā secināts, ka “Contec Hydrogen Peroxide Biocidal Product Family” ir biocīdu saime Regulas (ES) Nr. 528/2012 3. panta 1. punkta s) apakšpunkta nozīmē, ka tā ir tiesīga saņemt Savienības atļauju saskaņā ar minētās regulas 42. panta 1. punktu un ka, ja vien tiek nodrošināta atbilstība BRK projektam, tā atbilst minētās regulas 19. panta 1. un 6. punkta nosacījumiem.

(6) Aģentūra 2022. gada 19. janvārī saskaņā ar Regulas (ES) Nr. 528/2012 44. panta 4. punktu Komisijai nosūtīja BRK projektu visās Savienības oficiālajās valodās.

(7) Komisija ir vienisprātis ar Aģentūras atzinumu un tāpēc uzskata, ka ir lietderīgi biocīdu saimei “Contec Hydrogen Peroxide Biocidal Product Family” piešķirt Savienības atļauju.

(8) Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO REGULU.

1. pants Uzņēmumam “Contec Europe” tiek piešķirta Savienības atļauja ar atļaujas numuru EU-0027735-0000, lai biocīdu saimi “Contec Hydrogen Peroxide Biocidal Product Family” piedāvātu tirgū un lietotu saskaņā ar pielikumā sniegto biocīda raksturojuma kopsavilkumu. Savienības atļauja ir derīga no 2022. gada 31. jūlija līdz 2032. gada 30. jūnijam.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 8. jūlijā Komisijas vārdā – priekšsēdētāja Ursula VON DER LEYEN

(1) OV L 167, 27.6.2012., 1. lpp.

(2) ECHA opinion of 29 November 2021 on the Union authorisation of “Contec Hydrogen Peroxide Biocidal Product Family” (ECHA/BPC/298/2021), https://echa.europa.eu/bpc-opinions-on-union-authorisation.